陈著
书范景山先丈逸事
朅来范公亭，闻昔范老子。
盛德自有铭，逸事有来纪。
如彼沙汇坟，实葬外舅氏。
累累冢十四，谁计后不祀。
怀券售之人，枯骨吸掷弃，
公心恻恻然，能忘我先妣。
猛捐十倍价，复此不毛地。
至今上冢饭，免为若敖鬼。
又如域西山，寸山寸金置。
山人已过望，我怀不自已。
当公未死时，而适山人死。
顾斥眠牛冈，欲葬惟其意。
夫先妇随后，同穴坟隆起。
世降俗日薄，安识仁与义。
先世未百年，来者已弗记。
况于外氏家，代尽子孙事。
买山未一刻，卖者不敢视。
况容卖主葬，为人重于己。
中心所乐为，焉有一毫伪。
死者岂无知，造物非块尔。
公虽不求报，感应乃常理。
后嗣何其贤，相与继前志。
范氏其兴乎，吾无閒然矣。